**Customer generated media** (CGM), niekedy označované aj ako user generated media (UGM) zahŕňa rôzne formy aktívneho prispievania užívateľov internetu k tvorbe obsahu webových stránok. CGM sa odkazuje na písomný, audio alebo video obsah vytvorený konečnými užívateľmi, ktorí využívajú či už základné alebo profesionálne nástroje. Tieto obsahy užívatelia zdieľajú, komentujú, hodnotia a predávajú si medzi sebou. Pre spotrebiteľov, ktorí sa rozhodujú napr. o nákupe určitého produkty sú názory, referencie či rôzne odporúčania ostatných užívateľov internetu stále častejším zdrojom informácií, zverejnených v prostredí Web 2.0, ktoré ovplyvňujú ich nákupné chovanie.

Z tohto pohľadu môže monitorovanie CGM predstavovať pre podnikateľské subjekty určitú konkurenčnú výhodu. Táto forma komunikačného obsahu môže predstavovať výborný zdroj reakcií spotrebiteľov na nové výrobky uvedené na trh nejakou firmou. CGM majú výrazný vplyv na názory spotrebiteľov pohybujúcich sa v internetovom prostredí a niekedy môžu byť účinnejšie ako virálny alebo guerilla marketing. Spoločnosti nevedia úplne kontrolovať tento typ marketingu, ale je možné, aby sa podieľali na vytváraní obsahu konverzácií, a to tým, že sa pridajú do komunikácie, kde zákazníci zdieľajú svoje názory či skúsenosti. Okrem toho aj spoločnosti môžu iniciovať vytváranie CGM tým, že požiadajú zákazníkov, aby vyjadrili svoje názory, skúsenosti, spokojnosť, nespokojnosť alebo aby prispeli kreatívne svojimi nápadmi k vytvoreniu určitého obsahu značky, sloganu, produktu či služby.

Formy Customer generated media
------------------------------

CGM môžu byť generované v rôznych formách, ako sú napr.:

**Blogy** – sú to väčšinou jednoduché textové stránky, niekedy nazývané aj ako denníky, s grafikou alebo bez nej a predstavujú osobné názory jedného alebo viacerých autorov, ale zároveň tvoria určitý priestor pre ďalšiu komunikáciu. Autor najčastejšie zameriava témy na určitú záujmovú skupinu a vyvoláva určitú diskusiu. Táto forma využíva potrebu ľudí komunikovať, čerpať informácie a konfrontovať svoje názory. Blogy sa v súčasnosti zaraďujú medzi najnavštevovanejšie informačné internetové weby. Blogy sa považujú za nový druh média, ktoré prinášajú zaujímavé a netradičné informácie spotrebiteľom alebo iným zainteresovaným skupinám.

**Zdieľanie videí a fotografií** – v súčasnej dobe veľmi obľúbená a zábavná služba v rámci Web 2.0, kde je možné prostredníctvom špecializovaných serverov uploadovať amatérske ale aj profesionálne videá, prípadne aj fotografie (napr. YouTube.com). Tento kanál vyžíva čoraz viac firiem na propagáciu svojich produktov alebo služieb.

**Diskusné fóra a tzv. message boards** – ide o skupinu spotrebiteľov, ktorí sa zaujímajú o určité výrobky alebo služby. Napr. to môžu byť fóra, ktoré sa týkajú značky automobilu, počítačov, mobilných telefónov, elektroniky alebo softvéru, či životného štýlu. Typickým aktívnym účastníkom takýchto fór sú ľudia, ktorí sa zaujímajú o určitý produkt, alebo potrebujú získať viac informácií či skôr názory iných spotrebiteľov.

**Wiki systémy** – sú ďalšou formou CGM, ktoré umožňujú okamžité úpravy internetových stránok prostredníctvom akéhokoľvek internetového užívateľa. Najznámejším takýtmo systémom je Wikipédia, ktorá je asi najrozsiahlejšia internetová, multilingválna encyklopédia na svete. Funguje na princípe dobrovoľného prispievania článkov, ktoré potom môžu ďalší užívatelia upravovať.

**Hodnotiace stránky** (tzv. rating sites) – tieto stránky majú priamy a dosť významný dopad na nákupné chovanie spotrebiteľov. Hodnotenie prichádza väčšinou od spotrebiteľov a dodáva produktom potrebnú kredibilitu a pomáha zvyšovať ich predaj.

**Kluby a skupiny** – ide hlavne o veľmi úzko zamerané skupiny záujemcov, ktorí sa sústreďujú na jednu tému alebo produkt, napr. fankluby, zberateľské kluby, atď.

**Tzv. third party web sites** – sú to malé ale veľmi aktívne skupiny spotrebiteľov a zároveň s veľkým vplyvom. Tieto zdroje sú často navštevované a monitorované aj zo strany firiem.

**Priama odpoveď firme** – táto forma patrí tiež medzi CGM, či už v pozitívnej alebo kritickej forme. Je zameraná priamo na danú firmu a využíva viacero komunikačných kanálov.

**Social shopping** – je forma, ktorá zakladá na názoroch na výrobky, služby a ceny, ktoré užívatelia zdieľajú s ostatnými a zároveň tak vytvárajú komunitu ľudí s podobnými záujmami a skúsenosťami. Hlavná sila social shoppingu spočíva v kombinácií nakupovania a zdieľania skúseností s konkrétnymi produktmi. Komunikačná platforma vzniká z iniciatívy firmy, ale aj užívateľov internetu, ktorú by mala firma monitorovať.

Oblasť CGM sa rýchlo vyvíja a zasahuje aj ďalšie médiá ako sú napr. **moblogy**, sú to blogy dostupné z mobilných telefónov, ďalej **vlogy**, predstavujúce správy založené na báze online televízneho vysielania vo forme videa, či **podcasting**, ktorý využíva zdieľanie skúseností ostatných nakupujúcich a zákazníkov prostredníctvom sociálnych sietí.

Trendy CGM
----------

Trendy, ktoré môžu predstavovať určité výhody pri využívaní CGM:

1. Spotrebitelia sa stále viac spoliehajú na priateľské ale aj cudzie on-line poradenstvo pri zvažovaní nákupu.
2. Sociálne stránky budú podporovať zvyšovanie dopytu a hodnoty WOM média (Word-of-mouth).
3. Spotrebitelia veria čoraz viac CGM ako obyčajným reklamám.
4. Spotrebitelia dôverujú viac názorom ostatných spotrebiteľov ako novinám alebo iným médiám.

Referencie
----------

1. 1 2  PŘIKRYLOVÁ, Jana. *Moderní marketingová komunikace*. Praha : Grada Publishing, 2010. ISBN 978-80-247-3622-8.
2. ↑   *Consumer-Generated Media* [online]. [Cit. 2016-03-25]. Dostupné online.
3. ↑   *Consumer Generated Marketing, Explore the Strategy of Consumer Generated Marketing* [online]. [Cit. 2016-03-25]. Dostupné online.
4. ↑  LEN. *WHAT CONSUMER GENERATED MEDIA IS AND WHY YOU SHOULD CARE* [online]. 22.02.2012, [cit. 2016-03-25]. Dostupné online.

Zdroj
-----

*Tento článok je čiastočný alebo úplný preklad článku Customer generated media na českej Wikipédii.*